O goberno municipal non dará o seu brazo para torcer polo peche ao tráfico da rúa Raíña Vitoria. A pesar das críticas que espertou entre comerciantes, veciños e a propia oposición, co PP á cabeza, nada cambiará. Así o dixo o edil de Mobilidade, Demetrio Gómez.
"En principio non haberá marcha atrás", sinalou o concelleiro do BNG a preguntas dos xornalistas. Explicou que esta medida será "permanente e indefinida", polo menos, " mentres dure" a actual alerta sanitaria pola pandemia da covid-19.
Demetrio Gómez lembrou que o corte de tráfico en Raíña Vitoria responde á necesidade de "ordenar" as entradas e saídas ao instituto Sánchez Cantón e reforzar a seguridade de toda a comunidade educativa do centro.
Ademais, o Concello descarta implantar medidas alternativas, por exemplo permitir o paso do tráfico rodado os sábados e domingos, aproveitando que non hai clases.
O tráfico, segundo o edil de Mobilidade, "ten un compoñente de rutina" e entende que abrir e pechar a rúa en función dos días da semana " é peor" porque impide que os condutores se afagan ás normas e asuman a ruta " pola que hai que ir".
Tanto o edil non adscrito, Goyo Revenga, como o Partido Popular presentaron senllas mocións ao pleno municipal para que a rúa Raíña Vitoria se reabra "inmediatamente" e, no caso dos populares, que se faga un estudo técnico sobre o tráfico na cidade.
Ambas as dúas iniciativas foron ditaminadas desfavorablemente co voto en contra de BNG e PSOE, polo que previsiblemente tamén serán rexeitadas na sesión plenaria do próximo luns.